पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल में गुरुवार को एकांत पार्क के पास कोलार पाइप लाइन फटने कई क्षेत्रों में पानी की सप्लाई कम दबाव से हो रही है। पाइप लाइन मरम्मत का कार्य बीते 20 घंटे से जारी है। अधिकारियों का कहना है कि पाइप की वेल्डिंग कार्य अंतिम चरण में है। इसे दोपहर 12 बजे तक पूरा कर लिया जाएगा। इसके बाद ही पानी की सप्लाई शुरू किए जाने की उम्मीद है। हालांकि इससे पहले इसे देर रात तक ही ठीक हुए जाने का दावा किया गया था।
मरम्मत का कार्य देख रहे चार इमली इलाके के सुपरवाइजर देवी सिंह ने बताया कि पूरा कार्य एई शुभम वर्मा की निगरानी में किया जा रहा है। उम्मीद है कि देर शाम तक हम शहर में पानी की सप्लाई नियमित रूप से कर पाएंगे। उन्होंने बताया कि पाइप लाइन 40 साल पुरानी होने के कारण पानी के प्रेशर से फट गई।
पिछली बार दो दिन से ज्यादा लग गए थे
पाइप लाइन फटने के बाद पानी का प्रेशर इतना था कि उससे करीब 50 फीट ऊंचा फव्वारा निकलने लगा था। लोगों ने इसका वीडियो भी बनाया था। इससे पहले पाइप लाइन फूटने पर कम से कम दो दिन लग गए थे। इसे देखते हुए नगर निगम द्वारा इसे जल्द ठीक किए जाने की उम्मीद कम नजर आ रही है। इस कारण अगर इसे जल्दी ठीक भी किया जाता है, तो भी कई इलाकों में शाम को कम प्रेशर से पानी की सप्लाई हो सकती है।
शाम को कम दबाव से पानी आएगा
लाइन गुरुवार दोपहर करीब 2 बजे फूट गई। इस कारण दोपहर तक पानी सप्लाई से भरी जा चुकी टंकियों से निगम इलाकों में पानी सप्लाई की। पूरी तरह टंकी भर नहीं पाने के कारण शाम को कम दबाव से पानी आएगा। अभी भी कार्य जारी है, ऐसे में इसके पूरी तरह ठीक होने के बाद ही पानी की सप्लाई शुरू की जा सकेगी। पानी की सप्लाई शुरू होने के बाद सबसे पहले पानी की टंकियां भरी जाएंगी। उसके बाद ही इलाकों में सप्लाई लाइन से पानी इलाकों में पहुंचाया जा सकेगा।
शाम को नारियल खेड़ा, जेपी नगर, पीजीबीटी क्षेत्र, काजी कैंप, शाहजहांनाबाद, टीला जमालपुरा, बाल विहार, पुतलीघर, इब्राहिमगंज, चांदबड, आरिफ नगर, शांति नगर, ग्रीन पार्क, जनता क्वार्ट्स, साईं बाबा नगर, अरेरा कॉलोनी, जवाहर चौक, गुलमोहर कॉलोनी, नूर महल, इमामी गेट, पीर गेट, अशोक कॉलोनी में कम दबाव से पानी सप्लाई हो सकता है।
सुबह से यह इलाके प्रभावित रहे
अरेरा कॉलोनी, रेलवे कॉलोनी, हबीबगंज, 1100 क्वार्ट्स, चार इमली, पंचशील नगर, प्लेटिनम प्लाजा, शास्त्री नगर, जवाहर चौक, गिन्नौरी, मोती मस्जिद, चांदवड, निशातपुरा, पुराना बस स्टैंड, स्टेशन, बजरिया, नेहरू नगर, कोटरा, शासकीय आवास, बगीरा अपार्टमेंट, साउथ टीटी नगर, 228 क्वार्ट्स, अंबेडकर नगर, सरस्वती नगर, 25वीं बटालियन, गीतांजलि कॉप्लेक्स, संजय कॉप्लेक्स, शाहपुरा के तीनों सेक्टर एबीसी, गुलमोहर कॉलोनी, ई-7 एक्सटेंशन, गौरा गांव, बिसनखेड़ी, शाहपुरा छावनी, बुधवारा, नदीम रोड, लखेरापूरा में सुबह पानी की सप्लाई प्रभावित रहेगी।
रात तक ठीक नहीं हो सकी लाइन
नगर निगम के अधिकारी प्रेम शंकर शुक्ला ने एक दिन पहले कहा था कि देर रात तक पाइप लाइन को ठीक कर लेंगे, लेकिन ऐसा नहीं हो सका। उन्होंने उम्मीद जताई थी कि शनिवार को प्रभावित इलाकों सामान्य पानी की सप्लाई शुरू कर देंगे। हालांकि पानी की परेशानी होने पर निगम द्वारा कोई वैकल्पिक नंबर नहीं दिया गया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva bho_Deva hin_Deva hin_Deva zho_Hant eng_Latn